KOMISIJOS SPRENDIMAS
2009 m. gruodžio 22 d.
kuriuo Italijai leidžiama naudoti tam tikrus apytikrius apskaičiavimus PVM nuosavų išteklių bazei apskaičiuoti
(pranešta dokumentu Nr. C(2009) 10426)
(Tekstas autentiškas tik italų kalba)
(2010/7/ES, Euratomas)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 6 straipsnio 3 dalį,
pasikonsultavusi su Nuosavų išteklių patariamuoju komitetu,
kadangi:
(1)
Remiantis 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos (2) 371 straipsniu, tam tikros valstybės narės gali ir toliau neapmokestinti tam tikrų sandorių. Į šiuos sandorius būtina atsižvelgti nustatant PVM nuosavų išteklių bazę.
(2)
Pagal Direktyvos 2006/112/EB 371 straipsnį Italija gali ir toliau neapmokestinti sandorių, išvardytų minėtosios Direktyvos X priedo B dalies 10 punkte.
(3)
Italija paprašė Komisijos leisti naudoti tam tikrus apytikrius apskaičiavimus PVM nuosavų išteklių bazei apskaičiuoti, nes ji negali tiksliai apskaičiuoti PVM direktyvos X priedo B dalies 10 punkte nurodytų sandorių PVM nuosavų išteklių bazės. Tokiam apskaičiavimui atlikti greičiausiai prireiktų nepagrįstai didelių administracinių sąnaudų, palyginti su nedideliu šių sandorių poveikiu Italijos bendrai PVM nuosavų išteklių bazei. Italija gali atlikti apskaičiavimą naudodama apytikrius šios kategorijos sandorių apskaičiavimus. Todėl pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Italijai turėtų būti leista naudoti apytikrius apskaičiavimus PVM nuosavų išteklių bazei apskaičiuoti.
(4)
Siekiant skaidrumo ir teisinio tikrumo, tikslinga nustatyti leidimo taikymo trukmę,
PRIĖMĖ ŠĮ SPRENDIMĄ:
1 straipsnis
Siekiant apskaičiuoti PVM nuosavų išteklių bazę nuo 2009 m. sausio 1 d., Italijai leidžiama naudoti apytikrius apskaičiavimus šios kategorijos sandoriams, nurodytiems Direktyvos 2006/112/EB X priedo B dalyje:
-
keleivių vežimas (10 punktas).
2 straipsnis
Šis sprendimas taikomas nuo 2009 m. sausio 1 d. iki 2013 m. gruodžio 31 d.
3 straipsnis
Šis sprendimas skirtas Italijai.
Priimta Briuselyje 2009 m. gruodžio 22 d.